פירוש נוסף ערך זה עוסק באיש עסקים ישראלי. אם התכוונתם למשמעות אחרת, ראו רמי לוי (פירושונים).

**רחמים עבוד-לוי** (נולד ב-16 בדצמבר 1955), הידוע בשם **רמי לוי**, הוא איש עסקים ישראלי, בעל השליטה ברשת המרכולים "רמי לוי שיווק השקמה", ברשת הסלולרית הווירטואלית רמי לוי תקשורת וברשת המרכולים ובתי הקפה "קופיקס". כמו כן, לוי מחזיק בכ-76% מחברת התעופה ישראייר. לוי כיהן בשנים 2003–2018 כחבר במועצת עיריית ירושלים מטעם סיעת "ירושלים תצליח" בראשות ראש העיר לשעבר ניר ברקת.

ביוגרפיה
--------

החנות הראשונה של רמי לוי בשוק מחנה יהודה
רמי לוי נולד למשפחה ממוצא כורדי מאורפה שבטורקיה שעלתה לירושלים. אבי סבו נמנה עם מייסדי שכונת נחלת ציון. אביו, מרדכי, היה לוחם בלח"י. אמו, יפה, הייתה עקרת בית וגידלה את ששת ילדי המשפחה. עקב הדיסלקסיה שממנה סבל, הושאר לוי בכיתה ד' שנה נוספת ומשכשל במבחן הסקר בסוף כיתה ח' ובמבחני הקבלה לפנימיית מכמורת, עבר לבית ספר מקצועי שבמסגרתו החל לעבוד בגיל 14 בתפעול מריצות בעיר העתיקה של ירושלים עבור העירייה. את דרכו העסקית החל לאחר שהשתחרר מצה"ל ב-1976, בחנות קטנה ברחוב השקמה שבשוק מחנה יהודה, מחסן בגודל 38 מטר רבוע, שבעבר הפעיל סבו. מתוך התבוננות בקהל הלקוחות המקומי, זיהה לקוחות פרטיים רבים שחיפשו לרכוש מוצרים אצל סיטונאי המזון, אך נדחו כיוון שלעסקים לא הייתה יכולת להתמודד עם מכירה קמעונאית. לוי בחר לנקוט אסטרטגיה של מכירה ברמת מחירים נמוכה במיוחד ללקוחות אלו, ללא רווחיות. עם הזמן יצר קשרים ישירות עם הספקים, מה שאפשר לו להרוויח את פערי התיווך. הוא הגדיל את שטח החנות מ-40 מ"ר ליותר מ-100 מ"ר, ולאחר שנתיים החל לשווק גם למסעדות, לבתי מלון וללקוחות עסקיים אחרים.

ב-1981 פתח חנות נוספת בשכונת רמות אלון ששטחה כ-200 מ"ר. את חנות הענק הראשונה שלו פתח לוי ב-1992 בשכונת תלפיות, ובהמשך הרחיב את הפעילות במתכונת זו של חנויות דיסקאונט גדולות. ב-2016 כללה הרשת 30 מרכולים בישראל, שהיוו כ-9% מנתח השוק. הרשת הייתה השלישית בגודלה במדינה. בירושלים תפסה הרשת כ-20% מנתח השוק.

בשנת 2007 הנפיק לוי את "רשת חנויות רמי לוי שיווק השקמה 2006 בע"מ" בבורסה לניירות ערך בתל אביב. הכנסות החברה באותה שנה הסתכמו במעל 689 מיליון ש"ח, וב-2008 צמחו לכ-945 מיליון ש"ח עם רווח נקי של כ-50 מיליון ש"ח. ב-2009 הגיעו לכ-1.35 מיליארד ש"ח, עם רווח נקי של כ-73 מיליון ש"ח. באותה שנה נמכרו עשרה אחוזים מהחברה לבית ההשקעות "פסגות". ב-2010 נרשם גידול נוסף בהכנסות, לכ-1.7 מיליארד ש"ח. באוגוסט 2020 החזיק לוי ב-39.46% מהחברה.

אסטרטגיית הפעילות של הרשת, הדוגלת בסל מוצרים זול במיוחד, הביאה את לוי לעימותים מול ספקים כמו זכיינית קוקה-קולה בישראל, החברה המרכזית לייצור משקאות קלים, שסירבה למכור לרשת את מוצריה, עד שנאלצה לחזור בה עם התערבותו של הממונה על ההגבלים העסקיים. עימותים מתוקשרים היו מול רשתות המזון הגדולות, תחרות שהתבטאה במלחמת מחירים אגרסיבית ובמבצעים כמו קילוגרם בשר עוף בפחות משקל אחד (אסטרטגיית לוס לידר).

באוגוסט 2009 רכש לוי את מפעל עוף העמק, שעמד לפני סגירה. בספטמבר 2010 הקימה החברה שבשליטתו את חברת רמי לוי תקשורת, לאחר שקיבלה רישיון ממשרד התקשורת להיות מפעיל רשת סלולרית וירטואלית (MVNO)‏.

ללוי פעילויות עסקיות נוספות בתחום הנדל"ן בישראל ובבולגריה ובתחום הביטוח, שאליו נכנס בסוף 2011. בין השאר רכש את פרויקט הולילנד בירושלים ב-2010, וקיבל אישור לבניית שלושה מגדלים נוספים במתחם, ביולי 2021.

בין שנת 2003 לשנת 2018 כיהן לוי כחבר מועצת עיריית ירושלים מטעם רשימת ירושלים תצליח בראשות ניר ברקת. ב-2015 הדליק משואה בטקס הדלקת המשואות ביום העצמאות. ביולי 2018 פורסם כי הוא שיאן החיסורים מישיבות המועצה (עשר מתוך 18).

במרץ 2017 פסק בית הדין האזורי לעבודה בבאר שבע כי לוי וחברת "שיווק השקמה" שבבעלותו פעלו במכוון לפגיעה בהתארגנות עובדים בחברת הבת "ביכורי השיקמה". עקב זאת הוטל על לוי ועלהחברות שבשליטתו לשלם להסתדרות החדשה פיצוי בסך מיליון וחצי ש"ח – הסכום הגדול ביותר שנפסק בישראל בגין פגיעה בהתארגנות עובדים.

בחודש ספטמבר 2017 נעצר לוי ונחקר ביחידת להב 433 בחשד לעבירות מרמה והפרת אמונים. על פי פרסומים, החקירה התמקדה בחשד שלוי התחמק מתשלום מיליוני שקלים כהיטל השבחה בנוגע לבניית קניון מבשרת שבבעלותו, בזכות קשריו עם ראש מועצת מבשרת ציון, יורם שמעון. בדצמבר 2017 הודיעה המשטרה על סגירת התיק, משום שלא נמצאה תשתית ראייתית לביסוס החשדות.

בשנת 2018 הפך לבעל השליטה ברשת קופיקס וברשת גוד פארם. ב-2020 רכש את רשת הממתקים "שוויצריה הקטנה".

בכל סניפיו הקים לוי בתי כנסת לרווחת הקונים והעובדים, ובזה הוא תולה את הברכה בעסקיו. בשנת 2022 זכה בפרס ירושלים לחיזוק ההתיישבות מטעם ערוץ 7, בשל פעילותו העסקית ביהודה ושומרון.

בינואר 2021 רכש לוי 76% ממניות ישראייר תמורת 162 מיליון שקל, והפך לבעל השליטה בה. לאחר הרכישה הודיע כי בכוונתו להפסיק את טיסות החברה בימי שבת.

לוי מתגורר בירושלים, נשוי לעדינה, המשמשת גזברית קבוצת "שיווק השקמה", ואב לארבעה. ילדיו חזרו בתשובה. בתו הגדולה היא יפית לוי-אטיאס, אשת עסקים והבעלים של רשת "יפיז אופנה", חברת בת של "שיווק השקמה".

קישורים חיצוניים
----------------

ויקישיתוף מדיה וקבצים בנושא **רמי לוי** בוויקישיתוף
* רמי לוי (אורכב 25.10.2018 בארכיון Wayback Machine), באתר עיריית ירושלים
* ראיונות מוקלטים עם רמי לוי, באתר מרכז היזמות של בית הספר הגבוה לטכנולוגיה בירושלים
* אייל מלול, זמן תל אביב, שובר קופות: רמי לוי מגיע לגוש דן, באתר nrg‏, 11 במרץ 2009
* לילך סיגן ואילנית חיות אורי רודריגז-גרסיא, ‏אני לא צריך יח"צן, באתר גלובס, 18 במאי 2009
* יואב איתיאל, רמי לוי: רובין הוד גרסת 2009, מגזין המושבות, 4 בספטמבר 2009
* מירב קריסטל, "אני עשיר בלב", באתר ynet, 29 במרץ 2010
* ארי ליבסקר, להיות רמי לוי, באתר כלכליסט, 1 ביולי 2010
* פגוש את המנכ"ל: רמי לוי, 22 בפברואר 2011, בערוץ האוניברסיטה העברית ביוטיוב
* ענת כהן, ‏איך זה שהישראלים שונאים טייקונים ואוהבים את רמי לוי?, באתר גלובס, 2 במרץ 2011
* רותם סלע, רמי לוי למעריב עסקים: "מדינת ישראל הופכת למקום לעשירים בלבד", באתר nrg‏, 21 ביוני 2011
* נעמה לנסקי, הרמי הלאומי, באתר ישראל היום, 18 בנובמבר 2011
* עידו אפרתי, זמן אוויר לנשימה, באתר TheMarker‏, 29 בדצמבר 2011
* שרית מנחם, עדי דברת-מזריץ, אמיתי זיו, עידו אפרתי, עם 200 מיליון שקל בקופה - רמי לוי רוצה להיות מספר 1 ברשתות השיווק, באתר TheMarker‏, 22 ביוני 2012
* הדס מגן, שלומית לן, ‏רמי לוי בראיון חושפני: "המתחרים שלי שונאים אותי, אבל העם מת עליי כי אני לא שוכח מאיפה באתי", באתר גלובס, 14 בספטמבר 2012
* יאיר נתיב, ‏"המצווה הכי גדולה שעשיתי היא לייצר מקומות עבודה", באתר ‏מאקו‏, 17 בינואר 2013
* ניר קיפניס, ‏דרינק עם רמי לוי: "לא הולך לקולנוע, לא קורא ספרים", באתר גלובס, 2 בפברואר 2013
* רוני נאק, ‏רמי לוי: "אין לי אגו; אני סומך רק על המשפחה", באתר גלובס, 3 באוקטובר 2013
* מירי סער, רמי לוי: הדבר הכי טוב בחיי - ילדיי חזרו בתשובה, באתר nrg‏, 23 באפריל 2015
* אתר למנויים בלבד שוקי שדה, עוף דורס | איך נהפך רמי לוי ל"בריון מסחרי" ולאויבם של העובדים והחקלאים, באתר TheMarker‏, 8 בינואר 2016
* אתר למנויים בלבד יורם גביזון, עדי דברת-מזריץ, "אם הייתי רוצה להיות שר כבר הייתי שר - אפילו שר האוצר", באתר TheMarker‏, 22 באפריל 2016
* רפי רשף, בתכנית ראיונות אחד על אחד עם רמי לוי, אינטימי: "תמיד הייתי עשיר" , באתר nana10‏, 15 באוגוסט 2017
* שלומית לן, שני מוזס, ‏רמי לוי בראיון חג בלעדי ל-G: "הבת שלי תנהל את העסק אפילו יותר טוב ממני", באתר גלובס, 5 באפריל 2018
* שיר זיו, "מה שאני עושה משפיע יותר על המשק מאשר שר בממשלה", באתר ישראל היום, 13 בפברואר 2020
* נתנאל סמריק, רמי לוי בריאיון מיוחד: "הבת והבן שלי ירשו וינהלו את מפעל חיי", באתר חדשות 13, 24 באפריל 2023
* תראו אותי- הטלוויזיה החינוכית, רמי לוי מספר על ילדותו
* רמי לוי מנחית מכה על נוסעי ישראייר: היעד האהוב בוטל, באתר אייס, 10 בפברואר 2024

הערות שוליים
------------

1. ↑  התוכנית "שיחת נפש" עם פרופ' יורם יובל, הטלוויזיה החינוכית, 3 באפריל 2013
2. ↑  גיל קליאן, ניתוח "כלכליסט": המהפכה הקמעונאית של רשת כמעט־ביתן, באתר כלכליסט, 15 ביולי 2012
3. ↑  שרון רופא אופיר, סוף טוב: נחתם ההסכם לרכישת עוף העמק, באתר ynet, 2 באוגוסט 2009
4. ↑  מיכל הוכברג, רמי לוי מקבל רישיון מפעיל וירטואלי: נייצר תחרות כמו שייצרנו בענף המזון, nrg מעריב, 7 בספטמבר 2010
5. ↑  רנית נחום-הלוי, ביהמ"ש דחה את בקשת רמי לוי: ההסכם לרכישת קרקעות במתחם הולילנד תקף, באתר TheMarker‏, 22 במאי 2011
6. ↑  אלעד חיימוביץ', הולילנד מתרחבת: 268 יחידות דיור, מסחר ושימושים ציבוריים, באתר כל העיר, 10 ביולי 2021
7. ↑  יצאנו לבדוק: מיהו שיאן ההברזות מישיבות מועצת העיר?
8. ↑  ניצן צבי כהן, ‏פס"ד תקדימי: רמי לוי נקנס ב-1.5 מיליון ש"ח על פגיעה בהתארגנות, באתר דבר העובדים בארץ ישראל, 12 במרץ 2017  
ס"ק 14878-12-15 הסתדרות העובדים הכללית החדשה נגד ביכורי השקמה בע"מ ואחרים, ניתן ב-12 במרץ 2017
9. ↑  אלי סניור, חשוד במרמה: איש העסקים הבכיר שנעצר - רמי לוי, באתר ynet, 10 בספטמבר 2017
10. ↑  סרטונים רמי לוי על סגירת התיק: "ניסו לתפוס עליי כותרות", באתר ‏מאקו‏, 12 בדצמבר 2017; במקור, מתוך "חדשות הבוקר"
11. ↑  בעל השליטה החדש בקופיקס: רמי לוי, באתר ynet, 24 ביולי 2018
12. ↑  היאלי יעקבי־הנדלסמן, רמי לוי השלים את רכישת רשת שוויצריה הקטנה, באתר ישראל היום, 20 בינואר 2020
13. ↑  מדברים עם עדן הראל, עם רמי לוי, ‏2 נובמבר 2020
14. ↑  הוכרזו זוכי פרס ירושלים 2022, באתר ערוץ 7, י"ז בשבט תשפ"ב.
15. ↑  נורית דברת, ‏רעייתו של רמי לוי: "מרוב קנאה החליטו לפגוע בנו", באתר גלובס, 7 במאי 2014
16. ↑  הודיה כריש-חזוני, היורשת של רמי לוי בתשובה יומיומית, באתר nrg‏, 22 באוקטובר 2013

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987011051645905171
* VIAF: 4503164913194818980007
* WorldCat (עם VIAF): 4503164913194818980007

 |